L'article 79 de la Llei general pressupostària determina els requisits d'expedició, pagament i justificació dels manaments "a justificar" d'una forma genèrica i preveu posteriorment els requisits de justificació.
Aquest Departament, mitjançant Ordre de 4 de desembre de 1980, ha regulat el sistema de situació i disponibilitat d'aquests fons, que tenen, a tots els efectes, consideració d'integrants del Tresor de la Generalitat; és necessari, en aquests moments, regular, encara que sigui provisionalment, l'administració i control de la seva situació, i la justificació que ha d'efectuar-se davant els òrgans competents.
Administració, control i justificació que requereixen ésser normalitzats en tot l'àmbit d'actuació de l'Administració de la Generalitat, a fi que les mesures que s'adoptin siguin harmòniques.
Atès el que disposa l'article 13 del Reglament de Règim Interior i a proposta de la Intervenció General i de la Direcció General del Tresor i del Patrimoni,
Situació i naturalesa del fons "a justificar"
Article primer.- Els fons lliurats "a justificar" tenen la consideració, a tots els efectes, de fons del Tresor de la Generalitat mentre no s'hagi efectuat la inversió en les obligacions específiques de què respon el lliurament, i han d'ésser situats en els comptes oberts per a aquesta finalitat al Banc d'Espanya.
Article segon.- L'obertura dels comptes corrents per a pagaments "a justificar", la sol·licitarà a la Direcció General del Tresor i del Patrimoni el Departament interessat.
Aquesta Direcció General seguirà criteris estrictes per a l'autorització i obertura, que requerirà l'informe previ de la Intervenció Delegada.
Administració i control dels comptes de fons "a justificar"
Article tercer.- Els Habilitats del Departament portaran els llibres de Comptes Corrents previstos en l'article 5è de l'Ordre del Departament d'Economia i Finances de 4 de desembre de 1980, que hauran de coincidir amb les notes remeses pel Banc d'Espanya.
Article quart.- Els Interventors Delegats de l'Interventor General realitzaran cada trimestre, prop dels Habilitats, una comprovació de l'administració d'aquest fons que comprendrà l'examen dels llibres previstos en l'article 5è de l'Ordre de 4 de desembre de 1980, la justificació dels manaments pendents de rendició de comptes i la verificació dels saldos existents al Banc d'Espanya i en poder de l'Habilitació.
Del resultat d'aquesta comprovació, se n'aixecarà acta per duplicat i se'n remetrà una còpia a la Direcció General del Tresor i del Patrimoni (Tresoreria General).
Els Interventors podran disposar, quan ho creguin convenient, comprovacions extraordinàries.
Les comprovacions dels Serveis Territorials les efectuaran els Interventors Territorials o, en defecte d'aquests, els Delegats afectes al Departament del qual depenguin orgànicament.
Article cinquè.- El registre de les operacions l'efectuaran els Habilitats en els llibres que seran facilitats per la Direcció General del Tresor i Patrimoni.
Article sisè.- Tan bon punt les Intervencions Delegades o Territorials rebin comprovants justificatius dels manaments de pagament complimentats, en donaran comunicació, sense esperar l'aprovació dels comptes, a l'Ordenació Central de Pagaments i Ingressos.
En l'esmentada comunicació s'indicaran, a més a més de les dades referents al manaments, les de la data de rendició del compte, import justificat i saldo que queda a compte nou.
Article setè.- L'aprovació dels esmentats comptes justificatius serà fiscalitzada per la Intervenció Delegada al Departament, o per la Intervenció Territorial, si s'escau, dins els trenta dies següents a la presentació i a continuació serà remesa a l'Ordenació Central de Pagaments i Ingressos per a la seva tramitació.
Article vuitè.- Les quantitats no invertides corresponents als manaments "a justificar" que s'expedeixin amb caràcter periòdic es tindran en compte tant a efectes d'expedició de manaments posteriors com del control d'aquests últims, ja que constitueixen partida de càrrec en els comptes que se'n porten.
Article novè.- Als efectes que preveu l'article primer d'aquesta Ordre, els Habilitats dels Departaments comunicaran, l'últim dia hàbil de cada mes, telegràficament o, si s'escau, mitjançant escrit a la Tresoreria General de la Generalitat, el saldo existent en els comptes corrents oberts al Banc d'Espanya per manaments "a justificar", per tal que sigui integrat comptablement al Tresor de la Generalitat.
Article desè.- Vençut el termini per a la justificació de la inversió sense que aquesta s'hagi justificat, els Interventors Delegats o els Interventors Territorials, si s'escau, comunicaran per ofici al Servei que hagués produït el document de pagament i el responsable comptedonant, perquè immediatament presentin l'oportuna justificació.
Si en el termini de vuit dies no es retés el compte, ho posaran en coneixement de l'Ordenació Central de Pagaments i Ingressos perquè l'Ordenació i Intervenció procedeixin a promoure l'oportú expedient de reintegrament i, en cada cas necessari, l'Interventor Delegat a la Direcció General del Tresor i del Patrimoni expedeixi la certificació de descobert, que es tramitarà en la forma que preveu el Reglament General de Recaptació de 14 de novembre de 1968, exigint interessos de demora, a raó del bàsic del Banc d'Espanya, des del venciment fins al reintegrament o justificació.
Primera.- S'autoritza la Intervenció General i la Direcció General del Tresor i del Patrimoni per dictar les normes complementàries que requereixi l'execució d'aquesta Ordre.
Segona.- Aquesta Ordre entrarà en vigor el mateix dia de la seva publicació al Diari Oficial de la Generalitat.
Barcelona, 4 de desembre de 1980